钦定古今图书集成/理学汇编/学行典/第021卷 > 皇极经世心易发微二 > 《观物动静》
## 钦定古今图书集成/理学汇编/学行典/第021卷 > 皇极经世心易发微二 > 《观物动静》

天下之物，有动有静，有形有色，有声有音，而能得其
动静之所以然者，皆不外乎数也。是故蔡邕过会稽
柯亭，见亭椽竹东闲第十六根，取之为笛，必有异声，
后果验，世号为“柯亭笛”，此以形而知其有声也。又见
客邸中烧焦桐木尾，此木为琴，必有异音，后亦验，世
号为“焦尾琴”，此以动而知其有音也。邻人鼓瑟，见螳
螂捕蝉，听其声如有杀声，而知人之心也。隋万宝尝
听太常所奏之乐，泫然流涕。人问之，曰：“乐淫厉而哀，
天下不久相杀。”时四海全盛，闻者皆谓不然。至大业
末，其言始验。又有王令言，卧听其子户外弹琵琶，作
翻调《安公子曲》，大惊曰：“此曲兴自早晚？”曰：“顷有之。”令
言流涕，谓其子曰：“汝慎勿从行，帝幸江都，必不返也。”
此曲宫声往而不返，后卒如其言。唐李嗣真听乐声
曰：“宫不召商，君臣乖也。角与征戾，父子疑也。征声多
且哀，若国家无事，太子必任其咎。”俄而太子废矣。唐
神龙元年正月，享太庙，乐作，裴知古谓元行冲曰：“金
石谐婉，将有大庆，在唐室子孙乎？”是月，中宗复位。人
有乘马者，回马鸣，主必坠死。见新婚，闻佩声，曰：“终必
离。”访之果然。此皆以声音之数而推算之也。